**У роднай мовы роднае карэнне**

**Конкурсная праграма**

*Складальнік - Котава А.П.,*

*бібліятэкар 2 катэгорыі*

*гарадской бібліятэкі*

*мікрарайона “Зарэчны” г. Мазыра*

**Чытацкае прызначэнне:** вучні 2 класа.

Мэта: развіццё ў дзяцей творчага мыслення, пазнавальнага інтарэсу, узбагачэнне слоўнікавага запасу, выхаванне павагі да роднай мовы і Беларусі.

****Афармленне і абсталяванне:** кніжная выстава “Святло роднага слова”, карткі з заданнямі.

ВЯДУЧЫ: Рабяты, як вы думаеце, для чаго патрэбна людзям мова? *(адказы вучняў)*. А вы ведаеце які сёння дзень, што сёння адзначаецца ва ўсім свеце?

21 лютага адзначаецца Міжнародны дзень роднай мовы. Сумная гісторыя ў гэтай даты. У 1952 годзе ў Бангладэш (былы ўсходні Пакістан) прымусова была ўведзена мова ўрду замест роднай мовы бангла. Гэта выклікала пратэст насельніцтва.

Падчас хваляванняў пяцёра студэнтаў былі застрэлены паліцыяй. Адбылося гэта ў 1959 годзе. Тыя пяць хлопцаў, што загінулі за сваю мову, сталі нацыянальнымі героямі і пакутнікамі. Цяпер мове бангла знікненне не пагражае. А ў 2000 годзе ЮНЕСКА абвясціла 21 лютага Міжнародным днём роднай мовы.

 Мова ўзнікла даўным-даўно, сотні тысяч гадоў таму назад. Першабытныя людзі аб’ядноўваліся ў групы, каб паляваць на звяроў, лавіць рыбу, вырабляць прылады працы, будаваць жыллё. Каб усё гэта рабіць разам, яны павінны былі разумець адзін-аднаго. Так узніклі першыя словы. З цягам часу жыхароў планеты станавілася ўсё больш і больш. Кожны народ прыдумваў свае словы і ствараў сваю мову.

Адзін народ ад іншага ў першую чаргу адрозніваецца сваёй мовай. У рускага народа – руская мова, у нямецкага – нямецкая, у японцаў – японская, у беларусаў – беларуская. Калі мы забудзем сваю мову, перастанем на ёй размаўляць, перастане існаваць і народ. І з карты свету знікне наша Беларусь. Памятайце пра гэта.

А зараз я прапаную вам пагуляць у гульню і даказаць, што вы ведаюце і любіце сваю родную мову. Клас дзеліцца на дзве каманды: **“Сонейка” і “Вясёлка”.**

Конкурс “Далей-далей”

Кожнай камандзе даюцца заданні. Дзеці выконваюць іх вусна. За кожны правільны адказ каманды атрымліваюць 1 бал.

*Картка з заданнямі для каман­ды “Сонейка”*

1. Як называецца наша родная мова?
2. Назавіце другую літару беларускага алфавіту.

3. Колькі літар у слове ліпень?

4. Назавіце слова з супрацьлеглым значэннем слову гарачы.

5. Адгадайце загадку: “Не куст, а з лiсточкамi, не кашуля, а пашыта”. *(Кніга).*

*Картка з заданнямі для каманды “Вясёлка”*

1. 3 якой літары пішуцца імёны людзей?
2. Назавіце пятую літару беларускага алфавіту.
3. Колькі літар у слове ідзе?
4. Назавіце слова з супрацьлеглым значэннем слову высокі.
5. Адгадайце загадку: “Невялiчка, рыжавата, а хвост доўгi i калматы, на дрэве жыве i шышкi грызе”. *(Вавёрка)*.

*(Вядучы падводзіць вынікі першага конурсу)*.

**Конкурс “Нечаканыя пераўтварэнні”**

 У словах, змешчаных нiжэй, пераблытаны лiтары. Паставiўшы кожную лiтару на сваё месца, атрымаеце назвы жывёл (каманда “Сонейка”) або птушак (каманда “Вясёлка”).

***Каманда* “Сонейка”**

 Банка, корт, скала, ток, сiла, соль, шкала.

 *Адказы.* Кабан, крот, ласка, кот, лiса, лось, шакал.

***Каманда “Вясёлка”.***

 Сулеб, авонар, авейбей, гулоб, лядзец, расако, ацiнiс.

*Адказы.* Бусел, варона, верабей, голуб, дзяцел, сарока, сiнiца.

*(Падводзяцца вынікі другога конурсу).*

**Конкурс “Назаві адным словам”**

 Даць агульную назву прапанаваным словам, за кожны правільны адказ 1 бал.

Пчала, жук, чмель *(насякомыя)*

Званочак, рамонак, васілёк *(кветкі)*

Верабей, ластаўка, сарока *(птушкі)*

Сукенка, спадніца, футра *(адзенне)*

Заяц, воўк, мядзведзь *(звяры)*

Чаравікі, боты, туфлі *(абутак)*

Сакавік, студзень, кастрычнік *(месяцы)*

Ліпа, дуб, клён *(дрэвы)*

Агурок, фасоля, морква *(агародніна)*

Яблык, груша, сліва *(садавіна)*

Стол, шкаф, ложак *(мэбля)*

*(Падводзяцца вынікі трэццяга конурсу).*

**Конкурс “Перакладчык”**

Трэба перакласці словы з рускай мовы на беларускую, за кожны правільны адказ 1 бал.

Вопрос – пытанне

Кукла – лялька

Игра – гульня

Труд – праца

Неделя – тыдзень

Бумага – папера

Друг – сябар, сябра

Ботинок – чаравiк

Конфета – цукерка

Двойня – двайняты

Игрушка – цацка

Воскресенье – нядзеля

Фамилия – прозвiшча.

*(Падводзяцца вынікі чацвёртага конурсу).*

**Конкурс “**«**Рассыпаныя» прыказкі”**

Камандам трэба з прапанаваных часцей скласці прыказкі. За кожны правільны адказ 1 бал.

|  |  |
| --- | --- |
| Дзе розумам не дайду | то ў кніжцы знайду |
| Ладзь калёсы зімой | а сані летам |
| Новых сяброў нажывай | але старых не забывай |
| Слухай многа | а гавары мала |

*Правільныя адказы.*

1. Дзе розумам не дайду, то ў кніжцы знайду.
2. Ладзь калёсы зімой, а сані летам.
3. Новых сяброў нажывай, але старых не забывай.
4. Слухай многа, а гавары мала.

*(Пасля апошняга конкурсу журы падводзіць вынікі ўсей конкурснай праграммы, называе агульныя балы.)*

**ВЯДУЧЫ:**

*Віктар Швед “Дзесяць запаведзяў”*

Мову родную беражы.

Мовай роднаю даражы.
Мову родную шануй.

Мовай роднай не гандлюй.

Мову родную любі.

Мовы роднай не кідай.

Мову дзецям перадай.

Мовы не аддай на здзек.

Толькі з ёю жыцця век.

*Дала мне маці гэту мову...*

Дала мне маці гэту мову,

Каб не нямым прыйшоў у свет,

Дала мне маці гэту мову,

Як спадчыну і запавет.

Была яна не беларучкай

І на жніве, і на сяўбе;

На глебе добрай беларускай

Здабыты словы ўсе яе.

***Выкарыстаная літаратура:***

1. Бароўскі, Б. Што для беларуса родная мова? / Б. Бароўскі // Літаратура і Мастацтва. - 2005. - 16 верасня. - С. 12.

2. Беларуская мова: тэорыя, тэсты : для школьнікаў і абітурыен-таў / Э. Д. Блінава і інш. - 2-е выданне, выпр. - Мінск : Вышэйшая школа, 2006. - 384 с.

3. Беларускія прыказкі, прымаўкі, фразеалагізмы / склаў
Ф. Янкоўскі. - 3-е выданне, дапрац., дап. - Мінск : Навука і тэхніка,1992. - 491с.

4. Паўлоўская, В. І. Мова: цікава і займальна / В. І. Паўлоўская. - Мінск : Народная асвета, 1989. - 221с. - (Бібліятэка настаўніка беларускай мовы і літаратуры).